ເກີດການສູ້ລົບຢ່າງໜັກ ທີ່ນະຄອນຫຼວງ ໂຊມາເລຍ
ທະຫານໂຊມາເລຍ ທີ່ໄດ້ຮັບການໜຸນຫຼັງ ຈາກສະຫະພາບອາຟຣິກາ ເຂົ້າຢຶດຄ້າຍຍຸດທະສາດຫຼາຍບ່ອນ ຂອງພວກຫົວຮຸນແຮງ ທີ່ນະຄອນຫຼວງໂມກາດິສຊູ
ການສູ້ລົບກັນຢ່າງໜັກໄດ້ລະເບີດຂຶ້ນທີ່ນະຄອນຫຼວງໂມກາດິສຊູຂອງໂຊມາເລຍໃນວັນສຸກ ມື້ນີ້ ຂະນະທີ່ມີລາຍງານວ່າກຳລັງທະຫານລັດຖະບານໂຊມາເລຍທີ່ໄດ້ຮັບການໜຸນຫຼັງຈາກ ສະຫະພາບອາຟຣິກາ ປະສົບກັບຄວາມກ້າວໜ້າ ໃນການບຸກໂຈມຕີເຂດຄວບຄຸມຂອງກຸ່ມ ຫົວຮຸນແຮງ al-Shabab ໃນນະຄອນຫຼວງໂຊມາເລຍ ເຈົ້າໜ້າທີ່ໂຊມາເລຍບາງຄົນກ່າວວ່າ ທະຫານຂອງສະຫະພາບອາຟຣິກາທີ່ປະຕິບັດງານຢູ່ ໃນໂຊມາເລຍທີ່ເອີ້ນຫຍໍ້ວ່າ AMISOM ນັ້ນ ໄດ້ເຂົ້າຢຶດເອົາຄ້າຍຍຸດທະສາດຫຼາຍໆບ່ອນ ຂອງກຸ່ມ al-Shabab ໃນຄວາມພະຍາຍາມເພື່ອຂັບໄລ່ກຳລັງທີ່ຍັງເຫຼືອຂອງພວກຫົວຮຸນ ແຮງກຸ່ມນີ້ອອກໄປຈາກນະຄອນຫຼວງໂມກາດິສຊູ ກຳລັງຮັກສັນຕິພາບຂອງສະຫະພາບອາຟຣິກາ ສາມາດເຂົ້າຄວບຄຸມ ສ່ວນໃຫຍ່ຂອງນະ ຄອນຫຼວງໂມກາດິສຊູ ນັບແຕ່ກຸ່ມ al-Shabab ໄດ້ຖອນໂຕອອກໄປຈາກນະຄອນຫຼວງ ໂຊມາເລຍ ໃນເດືອນສິງຫາປີກາຍນີ້ ແຕ່ກໍຍັງບໍ່ສາມາດຍຸຕິ ບໍ່ໃຫ້ກຸ່ມຫົວຮຸນແຮງດັ່ງກ່າວ ທຳການວາງລະເບີດແລະໂຈມຕີແບບກອງໂຈນຢູ່ທີ່ນະຄອນຫຼວງໂມກາດິສຊູ